જોકે નાના રાજ્યો એટલે વધારે સારો વહીવટ અને વધારે સારો વિકાસ એ દલીલ પણ સાચી પડી નથી. ગોવા જેવા રાજ્યોમાં કોઈ ચમત્કાર થયો નથી. પંજાબ, હરિયાણા, હિમાચલ નાના નાના રાજ્યો બન્યાં તેનાથી કોઈ મોટો ફાયદો થયો નથી. આ રાજ્યોને ફાયદો થયો હતો તે જળસ્રોતની વિશાળ ઉપલબ્ધિ અને દિલ્હી નજીક હોવાથી શહેરીકરણ અને ઔદ્યોગિકીકરણનો ફાયદો મળ્યો છે. કેરળ પહેલેથી જ નાનું રાજ્ય છે, ત્યાં શિક્ષણ અને સામાજિક ક્ષેત્રે કેટલાક ફાયદા દેખાય છે, પણ તેના કારણે તે નંબર વન સ્ટેટ બન્યું નથી. મહારાષ્ટ્ર અને તામિલનાડુ વિશાળ રાજ્યો હોવા છતાં આગળ નીકળી ગયા, કેમ કે તેમની પાસે આઝાદી સાથે જ મુંબઈ અને ચેન્નઇ આવ્યા હતા. તેની સામે કોલકાતા હોવા છતાં પશ્ચિમ બંગ પાછળ પડતું રહ્યું છે.